CELEX ID: 32024H04371

--- ENGLISH ---

Document:
$en_document

Summary:
$en_summary

--- DANISH ---

Document:
Den Europæiske Unions 
Tidende
DA
C-udgaven
C/2024/4371
5.7.2024
RÅDETS HENSTILLING
af 25. juni 2024
om en plan for koordinering af reaktionen på EU-plan på forstyrrelser af kritisk infrastruktur af væsentlig grænseoverskridende relevans
(EØS-relevant tekst)
(C/2024/4371)
RÅDET FOR DEN EUROPÆISKE UNION,
som henviser til traktaten om Den Europæiske Unions funktionsmåde, særlig artikel 292 sammenholdt med artikel 114,
som henviser til forslag fra Europa-Kommissionen, og
som tager følgende i betragtning:
(1)
Afhængigheden af modstandsdygtig kritisk infrastruktur og modstandsdygtige kritiske enheder, der leverer tjenester, der er afgørende for opretholdelsen af vitale samfundsmæssige funktioner, de økonomiske aktiviteter, folkesundheden og sikkerheden samt for miljøet, er af afgørende betydning for et velfungerende indre marked og samfundet som helhed.
(2)
I forbindelse med den aktuelle udvikling i risikobilledet og i lyset af den voksende indbyrdes afhængighed mellem infrastruktur og sektorer og mere generelt sammenkoblinger mellem sektorer og grænser er der behov for at tage fat på og forbedre beskyttelsen af kritisk infrastruktur og modstandsdygtigheden hos de kritiske enheder, der driver en sådan infrastruktur.
(3)
En hændelse, der forstyrrer kritisk infrastruktur og derved afbryder eller i alvorlig grad hæmmer leveringen af væsentlige tjenester, kan have betydelige grænseoverskridende virkninger og have en negativ indvirkning på det indre marked. For at sikre en målrettet, forholdsmæssig og effektiv tilgang bør der træffes foranstaltninger til navnlig at håndtere hændelser vedrørende kritisk infrastruktur af væsentlig grænseoverskridende relevans som specificeret i denne henstilling.
(4)
En koordineret reaktion på en sådan hændelse vedrørende kritisk infrastruktur af væsentlig grænseoverskridende relevans kan vise sig at være afgørende for at undgå større forstyrrelser på det indre marked og sikre genoprettelsen af leveringen af de berørte væsentlige tjenester så hurtigt som muligt, da en sådan hændelse kan have alvorlige konsekvenser for økonomien og borgerne i Unionen. En rettidig og effektiv reaktion på EU-plan på en sådan hændelse kræver et hurtigt og effektivt samarbejde mellem alle relevante aktører og en koordineret indsats, der støttes på EU-plan. Sådanne hændelser kræver, at der er forud fastlagte og så vidt muligt indøvede fremgangsmåder og mekanismer for samarbejde med klart definerede roller og ansvarsområder for de vigtigste aktører på nationalt, bilateralt og multilateralt plan og, hvis det er relevant, på EU-plan.
(5)
Selv om det primære ansvar for at sikre en reaktion på væsentlige hændelser vedrørende kritisk infrastruktur ligger hos medlemsstaterne og de enheder, der driver kritisk infrastruktur og leverer væsentlige tjenester, kan det være hensigtsmæssigt med øget koordinering på EU-plan i tilfælde af forstyrrelser af væsentlig grænseoverskridende relevans. En rettidig og effektiv reaktion kan afhænge ikke blot af medlemsstaternes indførelse af nationale mekanismer, men også af, at der gøres en koordineret indsats, der støttes på EU-plan, herunder en hurtig og effektiv iværksættelse af et relevant samarbejde.
(6)
Det er medlemsstaternes kompetente myndigheders primære ansvar at reagere på en hændelse vedrørende kritisk infrastruktur, herunder hændelser af væsentlig grænseoverskridende relevans. Denne henstilling berører i overensstemmelse med EU-retten ikke medlemsstaternes ansvar for beskyttelse af den nationale sikkerhed og det nationale forsvar eller deres beføjelser til at beskytte andre væsentlige statslige funktioner, navnlig vedrørende offentlig sikkerhed, territorial integritet og opretholdelse af lov og orden. Denne henstilling finder derfor ikke anvendelse på kritisk infrastruktur, der udfører aktiviteter på disse områder. Endvidere berører denne henstilling ikke nationale processer såsom kommunikation og kontakt mellem de enheder, der driver kritisk infrastruktur, og de kompetente nationale myndigheder. Denne henstilling finder anvendelse, uden at det berører relevante bilaterale eller multilaterale aftaler, der er indgået af og mellem medlemsstaterne.
(7)
Beskyttelsen af europæisk kritisk infrastruktur reguleres i øjeblikket af Rådets direktiv 2008/114/EF 
(
1
)
, som kun dækker to sektorer, nemlig transport og energi. I nævnte direktiv fastsættes der en procedure for indkredsning og udpegning af europæisk kritisk infrastruktur og en fælles fremgangsmåde til vurdering af behovet for at forbedre beskyttelsen af denne type infrastruktur. Det udgør den centrale søjle i det europæiske program for beskyttelse af kritisk infrastruktur (»EPCIP«), som Kommissionen fastlagde i sin meddelelse af 12. december 2006 
(
2
)
, og hvori der fastlægges en EU-ramme for beskyttelse af kritisk infrastruktur, der omfatter alle farer.
(8)
For at gå videre end beskyttelsen af kritisk infrastruktur og mere generelt sikre modstandsdygtigheden hos de kritiske enheder, der driver en kritisk infrastruktur, som leverer væsentlige tjenester på det indre marked, erstatter Europa-Parlamentets og Rådets direktiv (EU) 2022/2557 
(
3
)
 fra den 18. oktober 2024 direktiv 2008/114/EF. Direktiv (EU) 2022/2557 dækker 11 sektorer og indeholder bestemmelser om resiliensfremmende forpligtelser for medlemsstaterne og kritiske enheder, om samarbejde mellem medlemsstaterne og med Kommissionen samt om støtte fra Kommissionen til nationale myndigheder og kritiske enheder og støtte fra medlemsstaterne til kritiske enheder.
(9)
Efter sabotagen af Nord Stream-gasrørledningerne og på grundlag af et forslag fra Kommissionen vedtog Rådet derfor en henstilling om en koordineret tilgang på EU-plan til styrkelse af kritisk infrastrukturs modstandsdygtighed 
(
4
)
 (»henstilling 2023/C 20/01«), som har til formål at styrke beredskabet, reaktionen og EU-samarbejdet og det internationale samarbejde på dette område. I nævnte henstilling fremhævedes navnlig behovet for at styrke en koordineret og effektiv reaktion på EU-plan og et operationelt beredskab for at imødegå de umiddelbare og indirekte virkninger af forstyrrelser af væsentlig grænseoverskridende relevans af relevante væsentlige tjenester, der leveres af kritisk infrastruktur.
(10)
Denne henstilling, som er en ikkebindende retsakt, er derfor nødvendig for at støtte og supplere den eksisterende retlige ramme med en supplerende henstilling fra Rådet om en plan for en koordineret reaktion på forstyrrelser af kritisk infrastruktur af væsentlig grænseoverskridende relevans (»EU-planen for kritisk infrastruktur«), samtidig med at der gøres brug af de eksisterende ordninger på EU-plan.
(11)
Denne henstilling er bragt i overensstemmelse med henstilling 2023/C 20/01 for at sikre sammenhæng og undgå overlapning. Nærværende henstilling dækker derfor ikke som sådan de øvrige elementer af krise- og katastrofestyringsprocessen, nemlig forebyggelse, beredskab og genopretning.
(12)
Denne henstilling bør supplere direktiv (EU) 2022/2557, navnlig med hensyn til en koordineret reaktion, og den bør gennemføres, samtidig med at der sikres sammenhæng med nævnte direktiv og andre gældende bestemmelser i EU-retten. Denne henstilling anlægger en tilgang, der omfatter alle farer, og bygger på og anvender i det omfang, det er muligt, de eksisterende strukturer og mekanismer, herunder de relevante arbejdsgrupper i Rådet (dvs. Civilbeskyttelsesgruppen – Kritiske Enheders Modstandsdygtighed, »Procivgruppen CER«), og også de eksisterende begreber, værktøjer og processer i nævnte direktiv såsom Gruppen for Kritiske Enheders Modstandsdygtighed, der handler inden for rammerne af sine opgaver som fastsat i nævnte direktiv, og kontaktpunkter. Desuden bør begrebet »kritisk infrastruktur« som anvendt i denne henstilling forstås på samme måde som anført i betragtning 7 i henstilling 2023/C 20/01, dvs. som omfattende relevant kritisk infrastruktur, der er identificeret af en medlemsstat på nationalt plan eller udpeget som en europæisk kritisk infrastruktur i henhold til direktiv 2008/114/EF, samt kritiske enheder, der skal identificeres i henhold til direktiv (EU) 2022/2557. For at sikre overensstemmelse med direktiv (EU) 2022/2557 bør de begreber, der anvendes i nærværende henstilling, derfor fortolkes som havende samme betydning som i nævnte direktiv. For eksempel bør begrebet modstandsdygtighed som defineret i nævnte direktivs artikel 2, nr. 2), forstås som en kritisk infrastrukturs evne til at forebygge, beskytte mod, reagere på, modstå, afbøde, absorbere, tilpasse sig eller komme på fode igen efter en hændelse, som i væsentlig grad forstyrrer eller har potentiale til i væsentlig grad at forstyrre leveringen af væsentlige tjenester på det indre marked, dvs. tjenester, som er afgørende for opretholdelsen af vitale samfundsmæssige og økonomiske funktioner, den offentlige sikkerhed, befolkningens sundhed eller miljøet.
(13)
Denne henstillings anvendelsesområde er begrænset til sektorerne, delsektorerne og typerne af enheder inden for anvendelsesområdet for direktiv (EU) 2022/2557. Undtagelserne i nævnte direktiv finder anvendelse inden for denne henstillings anvendelsesområde. Desuden bør denne henstilling ikke overlappe med allerede eksisterende ordninger og strukturer inden for relevante sektorspecifikke EU-retsakter.
(14)
Desuden bør begrebet »betydelig forstyrrende virkning« forstås i lyset af kriterierne i artikel 7, stk. 1, i direktiv (EU) 2022/2557, som henviser til: i) antal brugere, der er afhængige af den væsentlige tjeneste, som udbydes af den berørte enhed, ii) omfanget af andre i bilaget til nævnte direktiv anførte sektorers og delsektorers afhængighed af den pågældende væsentlige tjeneste, iii) den indvirkning, som hændelser kan have med hensyn til omfang og varighed på økonomiske og samfundsmæssige aktiviteter, miljøet, den offentlige sikkerhed eller befolkningens sundhed, iv) enhedens markedsandel på markedet for den berørte væsentlige tjeneste eller de berørte væsentlige tjenester, v) det geografiske område, der kunne blive berørt af en hændelse, herunder eventuel grænseoverskridende indvirkning, under hensyntagen til den sårbarhed, som er forbundet med den grad af afsondrethed, der kendetegner visse typer af geografiske områder, såsom øregioner, afsidesliggende regioner eller bjergområder, og vi) enhedens betydning med hensyn til at opretholde et tilstrækkeligt niveau for den væsentlige tjeneste under hensyntagen til tilgængelighed af alternative måder at levere denne væsentlige tjeneste på.
(15)
Af hensyn til effektiviteten bør EU-planen for kritisk infrastruktur fuldt ud overholde Rådets integrerede ordninger for politisk kriserespons (»IPCR«) med henblik på koordinering af reaktionen 
(
5
)
. Den bør også være fuldt ud koordineret, sammenhængende og interoperabel med alle de øvrige sektorspecifikke EU-instrumenter og -processer, f.eks. de processer, der er beskrevet i den hybride EU-værktøjskasse 
(
6
)
 og i EU's reviderede protokol for imødegåelse af hybride trusler 
(
7
)
. Den bør også tage hensyn til og respektere mandaterne for Det Europæiske Netværk af Forbindelsesorganisationer for Cyberkriser (»EU-CyCLONe«) og netværket af enheder, der håndterer IT-sikkerhedshændelser (»CSIRT'er«), som fastsat i Europa-Parlamentets og Rådets direktiv (EU) 2022/2555 
(
8
)
. Planen for en koordineret reaktion på omfattende grænseoverskridende cybersikkerhedshændelser og -kriser, der er fastsat i Kommissionens henstilling (EU) 2017/1584 
(
9
)
 (»cyberplanen«) og den paneuropæiske ramme for relevante myndigheders koordinering i tilfælde af systemiske cyberhændelser (»EU-SCICF«) som anbefalet af Det Europæiske Udvalg for Systemiske Risici (»ESRB«) bør også tages i betragtning, hvis det er relevant. Overlapning af strukturer og aktiviteter bør så vidt muligt undgås.
(16)
Denne henstilling bygger på og er mere generelt i overensstemmelse med og supplerer eksisterende bilaterale og multilaterale ordninger og Unionens etablerede krise- og beredskabsstyringsmekanismer, navnlig Rådets IPCR-ordninger, Kommissionens interne krisekoordineringsproces ARGUS 
(
10
)
 og EU-civilbeskyttelsesmekanismen 
(
11
)
, der understøttes af Katastrofeberedskabskoordinationscentret (»ERCC«) 
(
12
)
, kriseresponsmekanismen under Tjenesten for EU's Optræden Udadtil (»EU-Udenrigstjenesten«) samt forordningen om fastlæggelse af en ramme for foranstaltninger vedrørende nødsituationer for det indre marked og dettes modstandsdygtighed, som alle kan spille en rolle med hensyn til at reagere på en større forstyrrelse af driften af kritisk infrastruktur.
(17)
Som reaktion på en hændelse vedrørende kritisk infrastruktur af væsentlig grænseoverskridende relevans kan ovennævnte værktøjer og mekanismer på EU-plan anvendes i overensstemmelse med de regler og procedurer, der gælder herfor, og som denne henstilling bør supplere, men ikke berøre. For eksempel er Rådets IPCR-ordninger fortsat det vigtigste redskab til koordinering mellem medlemsstaterne af en reaktion på politisk plan i Unionen. Den interne koordinering i Kommissionen finder sted inden for rammerne af ARGUS' tværsektorielle krisekoordineringsproces. Hvis krisen har en ekstern dimension, kan EU-Udenrigstjenestens kriseresponsmekanisme anvendes. I henhold til afgørelse 1313/2013/EU kan EU-civilbeskyttelsesmekanismen aktiveres for at reagere på faktiske eller overhængende naturkatastrofer og menneskeskabte katastrofer i og uden for Unionen (herunder katastrofer, der skyldes hændelser, der påvirker kritisk infrastruktur) med operationel støtte fra ERCC. ERCC arbejder tæt sammen med nationale civilbeskyttelsesmyndigheder og relevante EU-organer for at fremme en tværsektoriel tilgang til katastrofehåndtering.
(18)
Selv om de processer, der er fastsat i denne henstilling, hvor det er relevant, bør overvejes i forbindelse med disse andre værktøjer eller mekanismer, når de anvendes, beskriver denne henstilling også de foranstaltninger, der kan træffes på EU-plan med hensyn til fælles situationsbevidsthed, en koordineret underretning af offentligheden og en effektiv reaktion uden for rammerne af disse EU-krisekoordineringsmekanismer, hvis de nævnte værktøjer eller mekanismer ikke anvendes og ikke er relevante.
(19)
For bedre at kunne koordinere reaktionen, hvis det er relevant, i tilfælde af hændelser vedrørende kritisk infrastruktur af væsentlig grænseoverskridende relevans bør der i overensstemmelse med EU-planen for kritisk infrastruktur være et øget samarbejde mellem medlemsstaterne og Unionens institutioner, relevante EU-organer, -kontorer og -agenturer, der arbejder på grundlag af gældende ordninger. EU-planen for kritisk infrastruktur bør derfor anvendes, når der sker en betydelig forstyrrelse i leveringen af væsentlige tjenester som vurderet og meddelt af seks eller flere medlemsstater, samt når en forstyrrelse påvirker en kritisk enhed af særlig europæisk betydning (som formuleret i direktiv (EU) 2022/2557) som vurderet og meddelt af de berørte medlemsstater. Den bør også finde anvendelse, når hændelser har en betydelig forstyrrende virkning på leveringen af væsentlige tjenester til eller i to eller flere medlemsstater, og Rådets formandskab efter aftale med de berørte medlemsstater og i samråd med Kommissionen vurderer, at der er behov for rettidig koordinering af reaktionen på EU-plan.
(20)
Selv om en samarbejdsramme på EU-plan for en koordineret reaktion på hændelser vedrørende kritisk infrastruktur af væsentlig grænseoverskridende relevans anses for nødvendig, bør den ikke medføre en omdirigering af de kritiske enheders og de kompetente myndigheders ressourcer fra håndtering af hændelser, som bør være det, der prioriteres, og ikke bør øge deres ansvar.
(21)
De relevante aktører, der er involveret i gennemførelsen af EU-planen for kritisk infrastruktur, bør klart indkredses, således at der er et klart og omfattende overblik over de institutioner, organer, kontorer, agenturer og myndigheder, der kan reagere på en hændelse vedrørende kritisk infrastruktur af væsentlig grænseoverskridende relevans.
(22)
De relevante aktørers udpegelse eller oprettelse af kontaktpunkter er afgørende for et effektivt og rettidigt samarbejde inden for rammerne af EU-planen for kritisk infrastruktur. For at sikre sammenhæng bør medlemsstaterne overveje muligheden for som kontaktpunkter, der er udpeget eller oprettet inden for denne ramme, at anvende de centrale kontaktpunkter, der skal udpeges eller oprettes inden for rammerne af direktiv (EU) 2022/2557.
(23)
Af hensyn til effektiviteten bør afprøvningen og gennemførelsen af EU-planen for kritisk infrastruktur samt rapportering og drøftelse af de indhøstede erfaringer fra anvendelsen af den være en væsentlig del af opretholdelsen af et højt niveau af beredskab i tilfælde af hændelser vedrørende kritisk infrastruktur af væsentlig grænseoverskridende relevans og af at sikre kapaciteten til at sikre en hurtig og velkoordineret reaktion med inddragelse af de relevante aktører.
(24)
I betragtning af strukturen i Rådets krisekoordineringsmekanisme IPCR og mere generelt under hensyntagen til den potentielle aktivering af de krisekoordineringsmekanismer, der allerede findes på EU-plan, bør EU-planen for kritisk infrastruktur omfatte to former for samarbejde med henblik på at reagere på en hændelse vedrørende kritisk infrastruktur af væsentlig grænseoverskridende relevans. Den første bør bestå i en udveksling af relevante oplysninger, der involverer alle relevante aktører, koordinering af underretningen af offentligheden og, når denne samarbejdsform anvendes, koordinering via allerede eksisterende mekanismer såsom IPCR-ordningerne i Rådet eller koordinering inden for rammerne af ARGUS internt i Kommissionen, understøttet af ERCC som kontaktpunkt, der er åbent døgnet rundt alle ugens dage, for IPCR og ARGUS, og EU-Udenrigstjenestens kriseresponsmekanisme. Den anden bør omfatte yderligere indsatstiltag på grund af hændelsens omfang og relevansen af en koordineret reaktion. Dette samarbejde bør omfatte et engagement på operationelt, strategisk/politisk plan, som afspejler de forskellige niveauer, der er beskrevet i henstilling (EU) 2017/1584 og EU-protokollen om imødegåelse af hybride trusler, med henblik på at koordinere tiltag og reagere effektivt på hændelser vedrørende kritisk infrastruktur af væsentlig grænseoverskridende relevans. På grundlag af proportionalitetsprincippet, nærhedsprincippet, oplysningernes fortrolighed og komplementaritet og for at sikre et effektivt samarbejde bør EU-planen for kritisk infrastruktur beskrive, hvordan de relevante aktørers situationsbevidsthed deles, samt hvordan der sikres en koordineret underretning af offentligheden og en effektiv reaktion.
(25)
Denne henstilling bør ikke berøre artikel 346 i traktaten om Den Europæiske Unions funktionsmåde. Oplysninger, der er fortrolige i henhold til EU-regler eller nationale regler, såsom regler om forretningshemmeligheder, bør udveksles med Kommissionen og andre relevante myndigheder på grundlag af »need to know«-princippet og kun, hvor denne udveksling er nødvendig for anvendelsen af denne henstilling. Ingen medlemsstat bør i henhold til denne henstilling forventes at meddele oplysninger, hvis videregivelse ville kompromittere dens væsentlige interesser, nationale sikkerhed, offentlige sikkerhed, forsvar eller kommercielle interesser i enheder, der driver kritisk infrastruktur. Følsomme oplysninger bør derfor tilgås, udveksles og håndteres med forsigtighed og begrænses til, hvad der er relevant og forholdsmæssigt under hensyn til formålet, i overensstemmelse med de gældende regler og med særlig vægt på de anvendte transmissionskanaler og lagringskapaciteter,
HENSTILLER:
1)
Medlemsstaterne, Rådet, Kommissionen og, hvor det er relevant, Tjenesten for EU's Optræden Udadtil (»EU-Udenrigstjenesten«) og relevante EU-organer, -kontorer og -agenturer bør samarbejde med hinanden inden for rammerne af EU-planen for kritisk infrastruktur i denne henstilling for at nå de mål, der er fastsat i bilagets del I, afdeling 1, og de bør under hensyntagen til principperne i bilagets del I, afdeling 2, sikre en koordineret reaktion på hændelser vedrørende kritisk infrastruktur af væsentlig grænseoverskridende relevans.
2)
Medlemsstaterne, Rådet, Kommissionen og, hvor det er relevant, EU-Udenrigstjenesten og relevante EU-organer, -kontorer og -agenturer bør uden unødig forsinkelse anvende EU-planen for kritisk infrastruktur, når der indtræffer en hændelse vedrørende kritisk infrastruktur af væsentlig grænseoverskridende relevans, og så længe medlemsstaten, hvor den berørte kritiske infrastruktur er beliggende, er indforstået. I forbindelse med denne EU-plan for kritisk infrastruktur finder en hændelse vedrørende kritisk infrastruktur af væsentlig grænseoverskridende relevans sted, når en hændelse, der involverer kritisk infrastruktur, har en af følgende virkninger:
a)
en betydelig forstyrrende virkning på leveringen af væsentlige tjenester som vurderet af seks eller flere berørte medlemsstater og meddelt til Rådets formandskab og Kommissionen
b)
en betydelig forstyrrende virkning på leveringen af væsentlige tjenester fra en kritisk enhed af særlig europæisk betydning som omhandlet i artikel 17 i Europa-Parlamentets og Rådets direktiv (EU) 2022/2557 
(
13
)
, som vurderet af den eller de berørte medlemsstater og meddelt til Rådets formandskab og Kommissionen, eller
c)
en betydelig forstyrrende virkning på leveringen af væsentlige tjenester til eller i to eller flere medlemsstater, når Rådets formandskab efter aftale med de berørte medlemsstater og i samråd med Kommissionen vurderer, at der er behov for rettidig koordinering af reaktionen på EU-plan f.eks. på grund af hændelsens vidtrækkende og betydelige indvirkning af teknisk eller politisk relevans.
3)
De relevante aktører i EU-planen for kritisk infrastruktur, der er indkredset på operationelt, strategisk/politisk plan i overensstemmelse med bilagets del I, afdeling 3, bør bestræbe sig på at interagere og samarbejde i komplementaritet. De bør sikre en passende og rettidig udveksling af relevante oplysninger, herunder koordinering af underretningen af offentligheden og koordinering af reaktionen fastsat i bilagets del II.
4)
EU-planen for kritisk infrastruktur bør anvendes under hensyntagen til og i overensstemmelse med andre relevante instrumenter, jf. bilagets del I, afdeling 4. Hvis en hændelse påvirker både fysiske aspekter af og cybersikkerheden i forbindelse med kritisk infrastruktur, bør der sikres synergier med bestemmelserne om koordineret forvaltning af omfattende cybersikkerhedshændelser, der er fastsat i Europa-Parlamentets og Rådets direktiv (EU) 2022/2555 
(
14
)
.
5)
Medlemsstaterne bør sikre, at de på nationalt plan og i overensstemmelse med EU-retten reagerer effektivt på forstyrrelser af kritisk infrastruktur som følge af væsentlige hændelser vedrørende kritisk infrastruktur, uanset om de er af væsentlig grænseoverskridende relevans eller ej.
6)
Medlemsstaterne, Rådet, EU-Udenrigstjenesten, Den Europæiske Unions Agentur for Retshåndhævelsessamarbejde (»Europol«) og andre relevante EU-agenturer samt Kommissionen bør udpege eller oprette et kontaktpunkt for spørgsmål vedrørende EU-planen for kritisk infrastruktur. Oplysninger bør håndteres i overensstemmelse med fastlagte procedurer og forskrifter, herunder håndtering af klassificerede informationer. Kontaktpunkterne bør understøtte anvendelsen af EU-planen for kritisk infrastruktur ved at give de nødvendige oplysninger og lette koordineringsforanstaltningerne som reaktion på en væsentlig hændelse vedrørende kritisk infrastruktur. For medlemsstaterne bør disse kontaktpunkter så vidt muligt være de samme som de centrale kontaktpunkter, der skal udpeges eller oprettes i henhold til artikel 9, stk. 2, i direktiv (EU) 2022/2557.
7)
Den medlemsstat, der varetager formandskabet for Rådet, bør efter aftale med de berørte medlemsstater underrette alle relevante involverede aktører i reaktionen på hændelsen via de kontaktpunkter, der er omhandlet i punkt 6, om en hændelse vedrørende kritisk infrastruktur af væsentlig grænseoverskridende relevans og anvendelsen af EU-planen for kritisk infrastruktur. Udvekslingen af oplysninger om en hændelse vedrørende kritisk infrastruktur af væsentlig grænseoverskridende relevans bør begrænses til, hvad der er relevant og forholdsmæssigt under hensyn til formålet med den pågældende udveksling og bør finde sted via passende kommunikationskanaler, herunder, hvor det er relevant og hensigtsmæssigt, den integrerede platform for politisk kriserespons 
(
15
)
 (»IPCR-platformen«) og ERCC.
8)
Transmissionskanalerne bør, når det er nødvendigt, omfatte sikrede kanaler for ikke at bringe den nationale sikkerhed eller kritiske enheders sikkerhed og kommercielle interesser i fare. Udvekslingen af oplysninger i overensstemmelse med bilaget bør ikke omfatte oplysninger, hvis videregivelse ville stride mod væsentlige interesser med hensyn til medlemsstaternes nationale sikkerhed, offentlige sikkerhed eller forsvar eller kritiske enheders sikkerhed og kommercielle interesser og i overensstemmelse med EU-retten. Navnlig bør følsomme oplysninger tilgås, udveksles og håndteres med forsigtighed. De tilgængelige akkrediterede værktøjer samt passende sikkerhedsforanstaltninger bør anvendes til håndtering og udveksling af klassificerede oplysninger.
9)
De relevante aktører bør teste, hvordan EU-planen for kritisk infrastruktur fungerer, og deres koordinerede reaktion på en hændelse vedrørende kritisk infrastruktur af væsentlig grænseoverskridende relevans på nationalt og regionalt plan og på EU-plan, f.eks. i forbindelse med øvelser. Sådanne test kan omfatte enheder i den private sektor efter aftale med alle parter og navnlig med de berørte medlemsstater. Enhver kontakt med kritiske enheder bør ske gennem de berørte medlemsstater. En øvelse på EU-plan, der omfatter fysiske aspekter og cyberaspekter bør tilrettelægges af Kommissionen i tæt samarbejde med medlemsstaterne, herunder gennem Procivgruppen CER og EU-CyCLONe, CSIRT-netværket og med støtte fra ENISA. Målene med øvelsen bør aftales med medlemsstaterne på forhånd. Øvelsen bør finde sted senest den 26. december 2026. På grundlag af en udveksling med medlemsstaterne om de indhøstede erfaringer med hensyn til denne øvelse bør behovet for yderligere øvelser og de relevante scenarier vurderes.
10)
Efter anvendelsen af EU-planen for kritisk infrastruktur i forbindelse med en hændelse vedrørende kritisk infrastruktur af væsentlig grænseoverskridende relevans bør Procivgruppen CER drøfte de indhøstede erfaringer, som kan pege på mangler og områder, hvor der er behov for forbedringer. Andre relevante arbejdsgrupper kan, hvor det er relevant, tilknyttes denne erfaringsproces. Medlemsstaterne opfordres til at indsamle erfaringer fra alle relevante aktører, der er direkte involveret i reaktionen på hændelsen, hvor det er relevant. På grundlag af disse drøftelser bør formandskabet for Rådet med støtte fra Generalsekretariatet for Rådet og i samråd med Kommissionen og de berørte medlemsstater udarbejde en rapport om erfaringerne. Om nødvendigt bør rapporten klassificeres på et passende niveau.
Udfærdiget i Luxembourg, den 25. juni 2024.
På Rådets vegne
H. LAHBIB
Formand
(
1
)
  Rådets direktiv 2008/114/EF af 8. december 2008 om indkredsning og udpegning af europæisk kritisk infrastruktur og vurdering af behovet for at beskytte den bedre (
EUT L 345 af 23.12.2008, s. 75
).
(
2
)
  Meddelelse fra Kommissionen af 12. december 2006 om et europæisk program for beskyttelse af kritisk infrastruktur (COM(2006) 786 final).
(
3
)
  Europa-Parlamentets og Rådets direktiv (EU) 2022/2557 af 14. december 2022 om kritiske enheders modstandsdygtighed og om ophævelse af Rådets direktiv 2008/114/EF (
EUT L 333 af 27.12.2022, s. 164
).
(
4
)
  Rådets henstilling af 8. december 2022 om en koordineret tilgang på EU-plan til styrkelse af kritisk infrastrukturs modstandsdygtighed (2023/C /20/01) (
EUT C 20 af 20.1.2023, s. 1
).
(
5
)
  Rådets gennemførelsesafgørelse (EU) 2018/1993 af 11. december 2018 om EU's integrerede ordninger for politisk kriserespons (
EUT L 320 af 17.12.2018, s. 28
).
(
6
)
  Jf. Rådets konklusioner af 21. juni 2022 om en ramme for en koordineret EU-reaktion på hybride kampagner og de gennemførelsesretningslinjer, som Rådet godkendte den 13. december 2022, for rammen for en koordineret EU-reaktion på hybride kampagner.
(
7
)
  Joint Staff Working Document – EU Protocol for countering hybrid threats (SWD (2023) 116 final) (foreligger ikke på dansk).
(
8
)
  Europa-Parlamentets og Rådets direktiv (EU) 2022/2555 af 14. december 2022 om foranstaltninger til sikring af et højt fælles cybersikkerhedsniveau i hele Unionen, om ændring af forordning (EU) nr. 910/2014 og direktiv (EU) 2018/1972 og om ophævelse af direktiv (EU) 2016/1148 (NIS 2-direktivet) (
EUT L 333 af 27.12.2022, s. 80
).
(
9
)
  Kommissionens henstilling (EU) 2017/1584 af 13. september 2017 om en koordineret reaktion på omfattende cybersikkerhedshændelser og -kriser (
EUT L 239 af 19.9.2017, s. 36
).
(
10
)
  Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget af 23. december 2005 – Kommissionens bestemmelser om det overordnede hurtige varslingssystem ARGUS (COM (2005) 662 final).
(
11
)
  Europa-Parlamentets og Rådets afgørelse nr. 1313/2013/EU af 17. december 2013 om en EU-civilbeskyttelsesmekanisme (
EUT L 347 af 20.12.2013, s. 924
).
(
12
)
  Med afgørelse nr. 1313/2013/EU fastlægges der en ramme, der omfatter alle farer, og ordninger for forebyggelses-, beredskabs- og indsatsordninger på EU-plan med henblik på at håndtere alle former for naturkatastrofer og menneskeskabte katastrofer eller overhængende fare for katastrofer i og uden for Unionen.
(
13
)
  Europa-Parlamentets og Rådets direktiv (EU) 2022/2557 af 14. december 2022 om kritiske enheders modstandsdygtighed og om ophævelse af Rådets direktiv 2008/114/EF (
EUT L 333 af 27.12.2022, s. 164
).
(
14
)
  Europa-Parlamentets og Rådets direktiv (EU) 2022/2555 af 14. december 2022 om foranstaltninger til sikring af et højt fælles cybersikkerhedsniveau i hele Unionen, om ændring af forordning (EU) nr. 910/2014 og direktiv (EU) 2018/1972 og om ophævelse af direktiv (EU) 2016/1148 (NIS 2-direktivet) (
EUT L 333 af 27.12.2022, s. 80
).
(
15
)
  Rådets gennemførelsesafgørelse (EU) 2018/1993 af 11. december 2018 om EU's integrerede ordninger for politisk kriserespons (
EUT L 320 af 17.12.2018, s. 28
).
BILAG
I dette bilag beskrives målene, principperne, de vigtigste relevante aktører og samspillet med andre relevante krise- og beredskabsstyringsmekanismer, samt hvordan en plan for koordinering af reaktionen på hændelser vedrørende kritisk infrastruktur af væsentlig grænseoverskridende relevans (»EU-planen for kritisk infrastruktur«) fungerer og om nødvendigt, hvordan samarbejdet mellem medlemsstaterne og de relevante EU-institutioner, -organer, -kontorer og -agenturer forbedres for så vidt angår sådanne hændelser i overensstemmelse med de gældende regler og procedurer. Denne EU-plan for kritisk infrastruktur påvirker på ingen måde andre ordningers rolle og funktion.
Del I: Mål, principper, aktører og andre instrumenter
1.   
Mål
Formålet med EU-planen for kritisk infrastruktur er at fremme følgende tre hovedmål som reaktion på en hændelse vedrørende kritisk infrastruktur af væsentlig grænseoverskridende relevans, hvor det er relevant:
a)
Fælles situationsbevidsthed, eftersom en god forståelse af en hændelse vedrørende kritisk infrastruktur af væsentlig grænseoverskridende relevans i medlemsstaterne, dens årsag og dens potentielle konsekvenser for alle relevante interessenter på operationelt og strategisk/politisk plan er afgørende for at sikre en passende koordineret reaktion.
b)
Koordineret underretning af offentligheden, eftersom dette bidrager til at afbøde de negative virkninger af en hændelse vedrørende kritisk infrastruktur af væsentlig grænseoverskridende relevans og minimere uoverensstemmelser i de budskaber, der formidles til offentligheden mellem medlemsstaterne, med fuld respekt af de nationale kompetencer til krisekommunikation. Hvis det er i offentlighedens interesse, og hvis denne kommunikation ikke hæmmer krise- og krisestyringsoperationer, er klar underretning af offentligheden også vigtig for at afbøde konsekvenserne af desinformation.
c)
En koordineret og effektiv reaktion, eftersom en styrkelse af medlemsstaternes reaktion og samarbejdet mellem dem og med relevante EU-institutioner, -organer, -kontorer og -agenturer kan bidrage til at afbøde virkningerne af en hændelse vedrørende kritisk infrastruktur af væsentlig grænseoverskridende relevans og muliggør hurtig genetablering af væsentlige tjenester på en måde, der minimerer sårbarheden over for yderligere væsentlige hændelser.
2.   
Principper
Proportionalitetsprincippet
Hændelser, der forstyrrer kritisk infrastruktur og/eller leveringen af væsentlige tjenester, ligger ofte under tærsklen for, hvad der udgør en hændelse vedrørende kritisk infrastruktur af væsentlig grænseoverskridende relevans som specificeret i denne henstillings punkt 2. Som sådan kan de i princippet håndteres effektivt på nationalt plan. Derfor bør anvendelsen af EU-planen for kritisk infrastruktur begrænses til hændelser vedrørende kritisk infrastruktur af væsentlig grænseoverskridende relevans.
Nærhedsprincippet
Medlemsstaterne har i overensstemmelse med EU-retten det primære ansvar for at reagere på forstyrrelser af kritisk infrastruktur eller væsentlige tjenester, der leveres af kritiske enheder. De relevante EU-institutioner, -organer, -kontorer og -agenturer, navnlig Tjenesten for EU's Optræden Udadtil (»EU-Udenrigstjenesten«) spiller imidlertid en vigtig supplerende rolle i tilfælde af en hændelse vedrørende kritisk infrastruktur af væsentlig grænseoverskridende relevans, eftersom en sådan hændelse kan påvirke flere eller endda alle dele af den økonomiske aktivitet på det indre marked, livet for borgere, der bor i Unionen, og Unionens sikkerhed og dets internationale forbindelser med partnere, uden at det berører medlemsstaternes ansvar for at varetage national sikkerhed og forsvar.
Komplementaritet
EU-planen for kritisk infrastruktur bør omhandle og afspejle anvendelsen af eksisterende krise- og beredskabsstyringsmekanismer på EU-plan, nemlig Rådets integrerede ordninger for politisk kriserespons (»IPCR«), Kommissionens interne krisekoordinationsproces ARGUS, EU-civilbeskyttelsesmekanismen, der understøttes af Katastrofeberedskabskoordinationscentret (»ERCC«), der blev oprettet under EU-civilbeskyttelsesmekanismen ved Europa-Parlamentets og Rådets afgørelse nr. 1313/2013/EU 
(
1
)
, og EU-Udenrigstjenestens kriseresponsmekanisme. Den bør også trække på sektorspecifikke ordninger, herunder bestemmelserne i Europa-Parlamentets og Rådets direktiv (EU) 2022/2555 om en koordineret håndtering af omfattende cybersikkerhedshændelser 
(
2
)
, EU-SCICF-rammen anbefalet af Det Europæiske Udvalg for Systemiske Risici 
(
3
)
 (ESRB), netværket af transportkontaktpunkter 
(
4
)
, krisekoordineringscellen for europæisk luftfart 
(
5
)
 og koordinationsgrupperne for elektricitet 
(
6
)
, gas 
(
7
)
 og olie 
(
8
)
.
EU-planen for kritisk infrastruktur bør bygge på og anvende de eksisterende strukturer og mekanismer på EU-plan, herunder de relevante arbejdsgrupper i Rådet (dvs. Procivgruppen CER), og dem, der er oprettet ved Europa-Parlamentets og Rådets direktiv (EU) 2022/2557 
(
9
)
, navnlig for så vidt angår samarbejdet mellem medlemsstaternes kompetente myndigheder og med Kommissionen og i Gruppen for Kritiske Enheders Modstandsdygtighed (»CERG«), der er nedsat i henhold til direktiv (EU) 2022/2557. I planen bør der også tages hensyn til de relevante EU-institutioners, -organers, -kontorers og -agenturers ansvar i henhold til den retlige ramme, der gælder for dem. Kriseberedskabsaktiviteter vedrørende kritisk infrastruktur supplerer andre krise- og beredskabsstyringsmekanismer på EU-plan, nationalt plan og sektorplan, som understøtter en tværsektoriel koordinering.
Fortroligheden af oplysninger
I EU-planen for kritisk infrastruktur bør der tages hensyn til betydningen af at sikre fortroligheden af klassificerede informationer og følsomme ikkeklassificerede oplysninger vedrørende kritisk infrastruktur og kritiske enheder.
Ingen medlemsstat forventes at meddele oplysninger, hvis videregivelse efter dens opfattelse ville stride mod dens væsentlige interesser med hensyn til national sikkerhed, offentlig sikkerhed eller forsvar. Uden at det berører artikel 346 i TEUF, bør oplysninger, der er fortrolige i henhold til EU-regler eller nationale regler, såsom regler om forretningshemmeligheder, kun udveksles med Kommissionen og andre relevante myndigheder, hvor denne udveksling er nødvendig for anvendelsen af denne henstilling. De udvekslede oplysninger bør begrænses til, hvad der er relevant og forholdsmæssigt under hensyn til formålet med udvekslingen. Udvekslingen af oplysninger bør bevare de pågældende oplysningers fortrolighed og beskytte de kritiske enheders sikkerhed og kommercielle interesser, samtidig med at medlemsstaternes sikkerhed respekteres.
3.   
Relevante aktører
Hver medlemsstat og de relevante EU-institutioner, -organer, -kontorer og -agenturer, der er omhandlet i litra a)-g) nedenfor, bør i overensstemmelse med de regler og procedurer, der gælder for dem, indkredse de relevante aktører for den enkelte hændelse vedrørende kritisk infrastruktur af væsentlig grænseoverskridende relevans, hvor det er relevant, afhængigt af den berørte sektor og typen af hændelse.
a)   Medlemsstaterne
—
Kompetente myndigheder (f.eks. myndigheder med ansvar for kritisk infrastruktur, relevante sektormyndigheder, centrale kontaktpunkter, der er udpeget eller oprettet i henhold til artikel 9, stk. 2, i direktiv (EU) 2022/2557, og myndigheder, der er udpeget eller oprettet i henhold til artikel 9, stk. 1, i direktiv (EU) 2022/2557).
—
Andre interessenter, herunder enheder eller personer fra den private sektor, som varetager specifikke funktioner, såsom operatører af kritisk infrastruktur, herunder dem, der er indkredset som kritiske enheder.
—
Ministrene med ansvar for kritisk infrastrukturs modstandsdygtighed og/eller ministrene med ansvar for den eller de sektorer, der er mest berørt af den pågældende hændelse vedrørende kritisk infrastruktur af væsentlig grænseoverskridende relevans.
b)   Rådet
—
Formandskabet for Rådet.
—
Coreper, Den Udenrigs- og Sikkerhedspolitiske Komité og IPCR-ordningerne.
—
De relevante arbejdsgrupper såsom Civilbeskyttelsesgruppen – kritiske enheders modstandsdygtighed (arbejdsgruppen »Procivgruppen CER«) og formanden/formændene for andre relevante grupper.
—
Generalsekretariatet for Rådet.
c)   Det Europæiske Råd
—
Formanden for Det Europæiske Råd.
d)   Kommissionen
—
Den udpegede ledende tjeneste og Generaldirektoratet for Migration og Indre Anliggender som den ansvarlige tjenestegren på området og, i tilfælde af en tværsektoriel hændelse, Generaldirektoratet for Migration og Indre Anliggender og andre relevante tjenestegrene i Kommissionen.
—
Generaldirektoratet for Kommunikation og Talsmandstjenesten.
—
Generaldirektoratet HERA, Myndigheden for Kriseberedskab og -indsats på Sundhedsområdet
—
CERG, under ledelse af en repræsentant for Kommissionen (Generaldirektoratet for Migration og Indre Anliggender) og andre relevante ekspertgrupper og udvalg.
—
ERCC, der blev oprettet under EU-civilbeskyttelsesmekanismen (katastrofestyringsknudepunkt under EU-civilbeskyttelsesmekanismen i Generaldirektoratet for Civilbeskyttelse og Humanitære Bistandsforanstaltninger på Europæisk Plan, som er operationelt døgnet rundt alle ugens dage).
—
Udvalget for Sundhedssikkerhed, der er nedsat ved artikel 4 i Europa-Parlamentets og Rådets forordning (EU) 2022/2371 
(
10
)
.
—
Kommissionens Generalsekretariat (ARGUS-sekretariatet) og (vice)generalsekretæren (ARGUS-processen), Generaldirektoratet for Menneskelige Ressourcer (Direktoratet for Sikkerhed).
—
Andre relevante ekspertgrupper i Kommissionen, der bistår Kommissionen med koordineringen af foranstaltninger i en nødsituation eller en krisesituation.
—
Andre krise- og katastrofestyringsnetværk, herunder sektorspecifikke (f.eks. netværket af transportkontaktpunkter, der forvaltes af Generaldirektoratet for Mobilitet og Transport, den interinstitutionelle cyberkrisetaskforce 
(
11
)
 og krisekoordineringscellen for europæisk luftfart).
—
Formanden og/eller den ansvarlige næstformand/kommissær.
—
Andre af Kommissionens tjenestegrene, som kan have kompetence inden for specifikke ekspertiseområder.
e)   EU-Udenrigstjenesten
—
Den fælles efterretningsanalysekapacitet (»SIAC«) bestående af Efterretnings- og Situationscentret (»IntCen«) og Efterretningsdirektoratet under EU's Militærstab (»EUMS Int«).
—
Kriseresponscentret (»CRC«).
—
Unionens højtstående repræsentant for udenrigsanliggender og sikkerhedspolitik/næstformand for Kommissionen (»den højtstående repræsentant«).
f)   Relevante EU-organer, -kontorer og -agenturer såsom Europol eller ENISA, afhængigt af den berørte sektor 
(
12
)
.
g)   Andre relevante strukturer
—
Det Europæiske Netværk af Forbindelsesorganisationer for Cyberkriser (»EU-CyCLONe«), der er oprettet ved artikel 16 i direktiv (EU) 2022/2555.
—
De enheder, der håndterer IT-sikkerhedshændelser (»CSIRT'er«), og som er oprettet ved artikel 15 i direktiv (EU) 2022/2555.
—
Den paneuropæiske ramme for koordinering i tilfælde af systemiske cyberhændelser (»EU-SCICF«) som omhandlet i ESRB's henstilling ESRB/2021/17.
4.   
Samspil med andre relevante krise- og beredskabsstyringsmekanismer og -instrumenter
EU-planen for kritisk infrastruktur bør være et fleksibelt redskab, der kortlægger forskellige foranstaltninger, der kan træffes helt eller delvist ved hjælp af forskellige eksisterende ordninger, afhængigt af arten af en hændelse vedrørende kritisk infrastruktur af væsentlig grænseoverskridende relevans, og hvor alvorlig den er, samt behovet for operationel eller strategisk/politisk koordinering.
a)   Integrerede ordninger for politisk kriserespons (»IPCR«)
I overensstemmelse med Rådets gennemførelsesafgørelse (EU) 2018/1993 
(
13
)
 kan EU's respons på politisk niveau omfatte foranstaltninger i henhold til EU-planen for kritisk infrastruktur i tilfælde af en krise, hvor IPCR-ordningerne er blevet aktiveret. I så fald vil beslutningsprocessen for IPCR finde anvendelse, og EU-planen for kritisk infrastruktur kan anvendes som et supplerende redskab, der yder specifik støtte til IPCR vedrørende kritisk infrastruktur for at sikre en velkoordineret respons. IPCR-ordningerne er udformet, så de giver mulighed for en rettidig politisk koordinering og respons på politisk plan i Unionen (Coreper/Rådet) i tilfælde af større nødsituationer eller kriser. IPCR anvendes også på strategisk/politisk niveau til at koordinere responsen på en påberåbelse af solidaritetsbestemmelsen (artikel 222 i TEUF) for at sikre sammenhæng og komplementaritet i Unionens og medlemsstaternes indsats. Ordningerne til Unionens gennemførelse af solidaritetsbestemmelsen er fastlagt i Rådets afgørelse 2014/415/EU 
(
14
)
.
b)   EU-civilbeskyttelsesmekanismen
I henhold til afgørelse 1313/2013/EU kan EU-civilbeskyttelsesmekanismen aktiveres for at reagere på faktiske eller overhængende naturkatastrofer og menneskeskabte katastrofer i og uden for Unionen (herunder katastrofer, der skyldes hændelser, der påvirker kritisk infrastruktur) med operationel støtte fra ERCC. ERCC arbejder tæt sammen med nationale civilbeskyttelsesmyndigheder og relevante EU-organer for at fremme en tværsektoriel tilgang til katastrofehåndtering.
c)   Den hybride EU-værktøjskasse og EU-protokollen om imødegåelse af hybride trusler
EU-protokollen om imødegåelse af hybride trusler 
(
15
)
 (»EU-protokollen om imødegåelse af hybride trusler«) skitserer processer og værktøjer, der finder anvendelse i tilfælde af hybride trusler eller kampagner gennem hele krise- og katastrofestyringscyklussen.
I tilfælde af en væsentlig hændelse vedrørende kritisk infrastruktur med en hybrid dimension finder de processer og værktøjer, der er beskrevet i EU-protokollen om imødegåelse af hybride trusler, anvendelse som supplement til EU-planen for kritisk infrastruktur, hvor det er relevant, f.eks. til specifik information og kommunikation om og analyse af hybride aspekter af hændelsen vedrørende kritisk infrastruktur af væsentlig grænseoverskridende relevans og for så vidt angår samarbejde med eksterne partnere. Navnlig udgør den hybride EU-værktøjskasse 
(
16
)
 en ramme for en koordineret reaktion på hybride kampagner. Eftersom det primære ansvar for at imødegå hybride trusler ligger hos medlemsstaterne, finder den beslutningsproces, der er beskrevet i gennemførelsesretningslinjerne for rammen for en koordineret EU-reaktion på hybride kampagner, anvendelse.
d)   Bestemmelserne om koordineret håndtering af omfattende cybersikkerhedshændelser i direktiv (EU) 2022/2555
Direktiv (EU) 2022/2555 indeholder bestemmelser om koordineret håndtering af omfattende cybersikkerhedshændelser gennem de eksisterende samarbejdsnetværk, navnlig EU-CyCLONe og CSIRT-netværket. EU-CyCLONe og CSIRT-netværket samarbejder på grundlag af proceduremæssige ordninger, der fastlægger den nærmere udformning af dette samarbejde, og undgå dobbeltarbejde.
EU-CyCLONe fungerer som en formidler mellem det tekniske og det politiske niveau under omfattende cybersikkerhedshændelser og kriser og styrker samarbejdet på operationelt plan og støtter beslutningstagningen på politisk plan. EU-CyCLONe bygger på CSIRT-netværkets resultater og anvender sine egne kapaciteter til at udarbejde konsekvensanalyser af omfattende cybersikkerhedshændelser og -kriser. I tilfælde af en hændelse vedrørende kritisk infrastruktur af væsentlig grænseoverskridende relevans, der falder sammen med eller synes at være forbundet med en omfattende cybersikkerhedshændelse, bør de relevante arbejdsgrupper i Rådet fastlægge en passende koordinering på operationelt plan, herunder i samarbejde med EU-CyCLONe. Formålet med koordineringen bør være at fastslå, hvilke aktør(er), værktøj(er) eller mekanisme(r) der kan bidrage mest effektivt til at reagere på hændelsen vedrørende kritisk infrastruktur af væsentlig grænseoverskridende relevans, samtidig med at der undgås dobbeltarbejde og parallelle arbejdsområder. En sådan koordinering bør være sammenhængende med eksisterende relevante ordninger på tidspunktet for hændelsen.
e)   Andre sektorspecifikke eller tværsektorielle mekanismer og instrumenter
EU-planen for kritisk infrastruktur bør ikke overlappe andre sektorspecifikke eller tværsektorielle krise- og katastrofestyringsværktøjer eller koordineringsmekanismer. Hvis der allerede findes sådanne værktøjer eller mekanismer, bør EU-planen for kritisk infrastruktur inden for dens anvendelsesområde anvendes som et supplerende redskab til de sektorspecifikke eller tværsektorielle værktøjer eller mekanismer, men den bør ikke erstatte dem. Det vil være nødvendigt at sikre den nødvendige koordinering mellem de forskellige aktører for at undgå en sådan overlapning. Hvis IPCR aktiveres, vil den politiske og strategiske koordinering finde sted i IPCR. I Kommissionen sker den interne krisekoordinering gennem dens interne krisekoordineringsproces ARGUS, støttet af ERCC.
Del II: Informationsudveksling og en koordineret reaktion
De foranstaltninger, der er beskrevet nedenfor, består af forskellige samarbejdsformer, nemlig informationsudveksling, koordineret kommunikation og reaktion. Denne struktur svarer til metoderne i Rådets krisekoordinationsmekanisme IPCR og tager mere generelt hensyn til den potentielle anvendelse af de krisekoordinationsmekanismer, der allerede findes på EU-plan. Denne struktur viser, hvordan disse samarbejdsformer kan integreres heri, hvis de anvendes. De fleste af disse foranstaltninger kan dog også træffes selvstændigt: De afhænger ikke af anvendelsen af denne mekanisme, men supplerer den. Foranstaltningerne præsenteres i kronologisk rækkefølge, samtidig med at der tages hensyn til, at der i tilfælde af en omfattende krise, der udgør en hændelse vedrørende kritisk infrastruktur af væsentlig grænseoverskridende relevans, kan træffes flere foranstaltninger samtidigt og løbende.
1.   
Informationsudveksling
a)   På operationelt niveau
De medlemsstater, der er berørt af en vedrørende kritisk infrastruktur af væsentlig grænseoverskridende relevans, bør anvende deres egne beredskabsforanstaltninger, sikre koordinering med relevante nationale krise- og beredskabsstyringsmekanismer og sikre inddragelse af alle relevante nationale, regionale og lokale aktører, alt efter hvad der er relevant.
For så vidt angår bistand til civilbeskyttelse og EU-civilbeskyttelsesmekanismen, sikres koordineringen, hvor det er relevant, mellem medlemsstaterne og med Kommissionen gennem ERCC og medlemsstaternes kontaktpunkter i overensstemmelse med de retlige bestemmelser om EU-civilbeskyttelsesmekanismen.
i)   De nationale kompetente myndigheders udveksling af oplysninger og underretning
Ud over underretnings- og oplysningsforpligtelserne i henhold til artikel 15 i direktiv (EU) 2022/2557 og i overensstemmelse med de relevante nationale retlige rammer bør de nationale kompetente myndigheder med ansvar for kritisk infrastruktur i de medlemsstater, der er berørt af en hændelse vedrørende kritisk infrastruktur af væsentlig grænseoverskridende relevans, med formandskabet for Rådet og Kommissionen gennem deres centrale kontaktpunkter og uden unødig forsinkelse dele relevante oplysninger, som kan omfatte oplysninger fra kritiske enheder eller operatøren/operatørerne af kritisk infrastruktur eller fra andre kilder, om de krise- og beredskabsstyringsmekanismer, der er blevet aktiveret, medmindre de operationelt er ude af stand til dette.
Udvekslingen af oplysninger om en hændelse vedrørende kritisk infrastruktur af væsentlig grænseoverskridende relevans bør begrænses til, hvad der er relevant og forholdsmæssigt under hensyn til formålet med den pågældende udveksling og bør finde sted via passende kommunikationskanaler til Kommissionens relevante tjenestegrene. Hvor det er relevant og hensigtsmæssigt, kan IPCR-platformen og ERCC anvendes. Oplysninger bør håndteres i overensstemmelse med fastlagte procedurer og regler, herunder håndtering af klassificerede informationer. Den potentielle anvendelse af ERCC bør ikke påvirke EU-civilbeskyttelsesmekanismens ressourcer eller ERCC's tilgængelighed med hensyn til fortsat at betjene EU-civilbeskyttelsesmekanismen fuldt ud.
En sådan informationsudveksling kan, hvor det er relevant, omfatte arten af og årsagen til hændelsen vedrørende kritisk infrastruktur af væsentlig grænseoverskridende relevans, den observerede eller anslåede indvirkning af forstyrrelsen af den kritiske infrastruktur og for leveringen af væsentlige tjenester, konsekvenserne af hændelsen på tværs af sektorer og grænser og de afbødende foranstaltninger, der enten allerede er truffet eller påtænkes på nationalt plan eller med andre relevante medlemsstater og Kommissionen gennem eksisterende ordninger, f.eks. informationsudvekslingsordningerne. jf. artikel 9 og 15 i direktiv (EU) 2022/2557. Denne informationsudveksling bør ske, uden at den kritiske infrastrukturs eller i nogle tilfælde den kritiske enheds eller medlemsstaternes ressourcer omdirigeres fra aktiviteter i forbindelse med håndtering af hændelser, som er dem, der skal prioriteres.
For at sikre opfølgningen herpå bør de underrettede tjenestegrene i Kommissionen, herunder dem med ansvar for den sektor, hvori hændelsen vedrørende kritisk infrastruktur af væsentlig grænseoverskridende relevans indtraf, orientere kontaktpunktet i Generaldirektoratet for Migration og Indre Anliggender og Kommissionens Generalsekretariat.
Hvis oplysningerne kan være relevante for, hvordan der tages hånd om en cybersikkerhedsdimension, eller være relateret til en cybersikkerhedshændelse, bør Kommissionen og formandskabet for Rådet dele relevante oplysninger med EU-CyCLONe. De kompetente myndigheder i henhold til direktiv (EU) 2022/2557 og (EU) 2022/2555 bør også samarbejde og udveksle oplysninger uden unødig forsinkelse i forbindelse med sådanne hændelser.
På det maritime område bør de nationale kompetente myndigheder overveje muligheden for at anvende den fælles ramme for informationsudveksling (»CISE«) til at udveksle oplysninger uden unødig forsinkelse.
ii)   Informationsudveksling på EU-plan
Kommissionen indkalder snarest muligt CERG for at lette udvekslingen af relevante oplysninger mellem de nationale kompetente myndigheder med ansvar for kritisk infrastruktur og de relevante EU-institutioner, -organer, -kontorer og -agenturer om hændelsen (art, årsag, indvirkning og konsekvenser på tværs af sektorer og grænser) og underretter formandskabet for Rådet herom. Da dette møde i CERG vil fokusere på den relevante hændelse vedrørende kritisk infrastruktur af væsentlig grænseoverskridende relevans og dens konsekvenser, mindes medlemsstaterne om, at de kan anmode Kommissionen om at indbyde nationale eksperter i emnet til dette møde i CERG for at fremme den mest hensigtsmæssige repræsentation af medlemsstaterne. Afhængigt af hændelsens tyngdepunkt kan de relevante tjenestegrene i Kommissionen blive tæt knyttet til mødet i CERG med henblik på at udveksle de oplysninger, der er indsamlet gennem eksisterende sektorspecifikke instrumenter.
I tilfælde af hændelser med en kombination af cybersikkerhedsmæssige aspekter og ikkecyberrelaterede fysiske aspekter vil CSIRT-netværket og EU-CyCLONe samarbejde på grundlag af de proceduremæssige ordninger, der er nævnt i artikel 15, stk. 6, i direktiv (EU) 2022/2555. Formandskabet bør sikre koordinering med de relevante arbejdsgrupper, Kommissionens relevante tjenestegrene, EU-Udenrigstjenesten, CERT-EU, ENISA og Europol. Om nødvendigt vil CERT-EU dele relevante oplysninger med CSIRT-netværket, mens Kommissionen vil dele oplysninger med EU-CyCLONe. Efter aftale med de respektive formænd kan Kommissionen (Generaldirektoratet for Migration og Indre Anliggender og Generaldirektoratet for Kommunikationsnet, Indhold og Teknologi), hvor det er relevant, foreslå et fælles møde mellem CERG og EU-CyCLONe og CSIRT-netværket og underrette formandskabet for Rådet herom.
I tilfælde af en tværsektoriel hændelse vedrørende kritisk infrastruktur af væsentlig grænseoverskridende relevans og med vidtrækkende konsekvenser eller politisk betydning på EU-plan kan formandskabet for Rådet på eget initiativ og efter høring af de berørte medlemsstater, Kommissionen og den højtstående repræsentant eller efter anmodning fra en eller flere medlemsstater undersøge mulighederne for tværsektoriel koordinering gennem IPCR. Hvis IPCR aktiveres, f.eks. i informationsudvekslingsfunktionen, vil den politiske og strategiske koordinering finde sted i IPCR, hvor EU-planen for kritisk infrastruktur leverer det nødvendige input om kritisk infrastruktur til støtte for IPCR's arbejde.
Hvis en hændelse vedrørende kritisk infrastruktur af væsentlig grænseoverskridende relevans også berører et tredjeland, bør formandskabet for Rådet i samråd med de berørte medlemsstater og Kommissionen overveje hensigtsmæssigheden af og de nærmere bestemmelser for samarbejdet med tredjelandet.
iii)   Støtte fra Kommissionen og Unionens agenturer
Hvis det er relevant, forelægger Europol i overensstemmelse med sit mandat en rapport om situationen på EU-plan, hvad angår hændelsen. Andre EU-agenturer indberetter, hvor det er relevant, i overensstemmelse med deres respektive mandater relevante oplysninger, der bidrager til situationsbevidstheden om eller til en koordineret reaktion på en hændelse vedrørende kritisk infrastruktur af væsentlig grænseoverskridende relevans, til deres respektive »modergeneraldirektorater«, der til gengæld rapporterer til Kommissionen (Generaldirektoratet for Migration og Indre Anliggender) som formand for CERG. Kommissionen holder formandskabet for Rådet tilstrækkeligt underrettet.
Kommissionen kan yde et bidrag til situationsbevidstheden ved hjælp af aktiverne i Unionens rumprogram 
(
17
)
 såsom Copernicus, Galileo eller EGNOS, hvor det er relevant og i overensstemmelse med de gældende EU-retlige og nationale retlige rammer.
b)   På strategisk niveau
i)   Udarbejdelse af rapporter baseret på medlemsstaternes bidrag
Kommissionen udarbejder en rapport inden for kritisk infrastrukturs modstandsdygtighed på grundlag af oplysninger (om hændelsen vedrørende kritisk infrastruktur af væsentlig grænseoverskridende relevans og eksisterende bedste praksis for håndtering af en sådan hændelse), som de nationale kompetente myndigheder deler på et møde i CERG eller på fælles møder med relevante tjenestegrene, ekspertgrupper eller netværk, og andre tilgængelige oplysninger. Denne rapport vil blive distribueret til medlemmerne af CERG, medlemmerne af Procivgruppen CER og – i samråd med formandskabet for Rådet – til andre relevante interessenter. Om nødvendigt klassificeres rapporten på et passende niveau og distribueres under alle omstændigheder til relevante modtagere i medlemsstaterne i overensstemmelse med de regler og procedurer vedrørende informationssikkerhed, der er fastsat i de gældende retlige rammer.
I denne rapport vil der, hvor det er relevant, blive taget hensyn til resultaterne af de relevante risikovurderinger, evalueringer og scenarier på EU-plan ud fra et cybersikkerhedsmæssigt perspektiv, herunder dem, der er foretaget af Kommissionen og den højtstående repræsentant og Samarbejdsgruppen.
I tilfælde af aktivering af IPCR kan denne rapport bidrage til den integrerede situationsbevidsthed og analyse (»ISAA«), der udarbejdes af Kommissionens tjenestegrene og EU-Udenrigstjenesten.
SIAC fremlægger en ajourført efterretningsbaseret vurdering af hændelsen, hvor det er relevant.
ii)   Aktivering af EU-krisekoordineringsmekanismer og anvendelse af EU-værktøjer
I overensstemmelse med de retlige bestemmelser om EU-civilbeskyttelsesmekanismen kan ERCC begynde at yde støtte til skabelsen af situationsbevidsthed om hændelsen, når EU-civilbeskyttelsesmekanismen aktiveres 
(
18
)
. Desuden kan de berørte medlemsstater anmode om satellitbilleder af deres område via Copernicus-Beredskabsstyringstjenesten.
Hvis det anses for hensigtsmæssigt at udveksle oplysninger på tværs af Kommissionen med EU-Udenrigstjenesten og relevante EU-agenturer, aktiverer det ansvarlige generaldirektorat eller Generaldirektoratet for Migration og Indre Anliggender i samarbejde med Generalsekretariatet Kommissionens interne krisekoordineringsproces ARGUS fase I ved at åbne en hændelse i Argus IT-værktøjet. Kommissionen sikrer, at relevante oplysninger deles med medlemsstaterne på IPCR-rundbordsdiskussionerne og via IPCR-platformen.
Formandskabet for Rådet kan aktivere IPCR-ordningerne i informationsudvekslingsfunktionen, hvilket indebærer, at Kommissionen og EU-Udenrigstjenesten udarbejder ISAA-rapporter med bidrag fra nationale kompetente myndigheder og andre kilder, hvor det er relevant. Selv uden at aktivere IPCR kan formandskabet for Rådet åbne en overvågningsside på IPCR-webplatformen. Generalsekretariatet for Rådet kan efter aftale med formandskabet oprette en overvågningsside, eventuelt efter anmodning fra en berørt medlemsstat, Kommissionens tjenestegrene eller EU-Udenrigstjenesten.
Andre (sektorspecifikke) EU-krise- og beredskabsstyringsmekanismer og -værktøjer kan aktiveres efter de respektive procedurer, hvis det er relevant. Kommissionen vil sikre koordineringen mellem disse mekanismer og værktøjer.
Hvis den fysiske hændelse falder sammen med eller synes at være forbundet med en omfattende cybersikkerhedshændelse som defineret i artikel 6, nr. 7), i direktiv (EU) 2022/2555, kan formandskabet for Rådet også anvende bestemmelserne om koordineret håndtering af omfattende cybersikkerhedshændelser, der er fastsat i direktiv (EU) 2022/2555, til at fastlægge en passende koordinering, der bl.a. involverer Den Horisontale Gruppe vedrørende Cyberspørgsmål, Procivgruppen CER, CERG, EU-CyCLONe og CSIRT-netværket, i overensstemmelse med deres egne regler og procedurer.
iii)   Koordinering af underretningen af offentligheden
De medlemsstater, der er berørt af en hændelse vedrørende kritisk infrastruktur af væsentlig grænseoverskridende relevans, bør så vidt muligt koordinere deres underretning af offentligheden om krisen, samtidig med at de respekterer de nationale kompetencer og administrative rammer i den henseende. IPCR-krisekommunikationsnetværket kan inddrages, hvis det er relevant.
På grundlag af den fælles situationsbevidsthed kan Procivgruppen CER i samarbejde med de berørte medlemsstater og i samråd med Kommissionen tilrettelægge en udveksling af synspunkter om medlemsstaternes og Kommissionens offentlige kommunikationstilgange. Procivgruppen CER bør om nødvendigt forsøge at finde et fælles grundlag for at lette koordineringen mellem medlemsstaterne.
Dette bør ske, samtidig med at der tages hensyn til, at kommunikationsindsatsen ikke bør undergrave de nationale krise- og beredskabsstyringsoperationer.
Europol og andre relevante EU-agenturer koordinerer deres aktiviteter i forbindelse med underretningen af offentligheden med Kommissionens talsmandstjeneste på grundlag af fælles situationsbevidsthed og i samråd med de berørte medlemsstater. ERCC vil ifølge planen ikke spille en rolle i krisekommunikation til offentligheden.
Hvis hændelsen vedrørende kritisk infrastruktur af væsentlig grænseoverskridende relevans har en ekstern eller hybrid dimension, koordineres underretningen af offentligheden med EU-Udenrigstjenesten og Kommissionens talsmandstjeneste som skitseret i EU-protokollen om imødegåelse af hybride trusler.
2.   
Reaktion (herunder løbende foranstaltninger beskrevet under informationsudveksling og yderligere foranstaltninger på strategisk/politisk plan)
a)   På strategisk niveau
i)   Løbende udarbejdelse af situationsrapporter
Procivgruppen CER bør underrettes om udarbejdelsen af rapporterne (f.eks. ISAA i tilfælde af IPCR-aktivering eller den rapport, der er baseret på medlemsstaternes bidrag på området kritisk infrastrukturs modstandsdygtighed, som Kommissionen har udarbejdet), og bør forberede Coreper, hvis sidstnævnte endnu ikke er indkaldt, eller der ikke er indkaldt til møde i Den Udenrigs- og Sikkerhedspolitiske Komité, alt efter hvad der er relevant.
SIAC intensiverer sit opsøgende arbejde over for medlemsstaternes efterretningstjenester, samler alle kildeoplysninger og udarbejder en analyse og vurdering af hændelsen samt sikrer regelmæssige ajourføringer, hvis det er nødvendigt.
ii)   Tilrettelæggelse af koordineringsmøder
På grundlag af den fælles situationsbevidsthed bør formandskabet for Rådet hurtigst muligt indkalde til møder i Procivgruppen CER for på området kritisk infrastrukturs modstandsdygtighed at drøfte mangler i Unionens reaktion på hændelsen vedrørende kritisk infrastruktur af væsentlig grænseoverskridende relevans og undersøge koordineringsmulighederne mellem medlemsstaterne og Unionens institutioner, organer, kontorer og agenturer. Hvis IPCR skal aktiveres, vil formandskabet kunne bidrage med resultaterne fra disse møder til IPCR-kriserundbordsdiskussionerne. IPCR-kriserundbordsdiskussionerne kan også identificere visse specifikke mangler i reaktionen på hændelser vedrørende kritisk infrastruktur af væsentlig grænseoverskridende relevans og pålægge bl.a. Procivgruppen CER at tackle disse og rapportere resultaterne tilbage til fremtidige IPCR-kriserundbordsdiskussioner for at støtte IPCR's politiske og strategiske koordineringsindsats.
iii)   Fuld aktivering af EU-krisekoordineringsmekanismer og anvendelse af EU-instrumenter
Hvis IPCR aktiveres fuldt ud af formandskabet for Rådet sker der følgende:
Koordineringen af reaktionen på Unionens politiske plan bør varetages af Rådet med anvendelse af IPCR-ordningerne.
Formandskabet for Rådet opfordrer til en rettidig uformel rundbordsdiskussion med deltagelse af de relevante nationale aktører, EU-aktører og internationale aktører, hvor den eller de berørte medlemsstater kan rapportere om hændelsen, formandskabet kan rapportere om resultaterne fra de relevante arbejdsgrupper i Rådet, og Kommissionens tjenestegrene kan rapportere om det eller de tidligere indkaldte møder i gruppen, eventuelt suppleret af EU-Udenrigstjenesten.
SIAC og de relevante EU-agenturer kan på dette møde opfordres til at give en opdatering af hændelsen vedrørende kritisk infrastruktur af væsentlig grænseoverskridende relevans.
Den ledende ISAA-tjeneste (Kommissionens ledende tjenestegren eller EU-Udenrigstjenesten) udarbejder ISAA-rapporten med bidrag fra relevante tjenestegrene i Kommissionen, relevante EU-organer, -kontorer og -agenturer og nationale kompetente myndigheder. Medlemsstaterne opfordres også til at give input via IPCR-webplatformen.
Hvis Kommissionens formand aktiverer Kommissionens interne krisekoordineringsproces ARGUS fase II, indkaldes der med kort varsel til møder i Krisekoordineringsudvalget med deltagelse af de relevante tjenestegrene i Kommissionen, agenturer og EU-Udenrigstjenesten for at koordinere alle aspekter af hændelsen vedrørende kritisk infrastruktur af væsentlig grænseoverskridende relevans.
I tilfælde af en hændelse vedrørende kritisk infrastruktur af væsentlig grænseoverskridende relevans, der har fælles interesse for Unionen og NATO, kan Kommissionens tjenestegrene og EU-Udenrigstjenesten indkalde til et møde inden for rammerne af den strukturerede dialog mellem EU og NATO om modstandsdygtighed for at bidrage til fælles situationsbevidsthed og udvekslingen af oplysninger om de foranstaltninger, der er truffet af Unionen og NATO, under fuld overholdelse af Unionens og medlemsstaternes kompetencer i henhold til traktaterne og de centrale principper for samarbejdet mellem Unionen og NATO som fastlagt af Det Europæiske Råd, navnlig gensidighed, inklusion og beslutningsautonomi og fuld gennemsigtighed over for alle medlemsstater. Idet betydningen af uhindret udveksling af oplysninger mellem EU og NATO bekræftes, kan oplysninger om hændelser, der af den berørte medlemsstat anses for følsomme, deles med NATO med den berørte medlemsstats udtrykkelige samtykke. Medlemsstaterne vil blive underrettet om resultaterne af den strukturerede dialog vedrørende anvendelsen af EU-planen for kritisk infrastruktur.
iv)   Underretning af offentligheden
Hvis det er relevant, bør Rådet lette udvekslingen af offentlige kommunikationstilgange og om nødvendigt forsøge at finde et fælles grundlag for at lette koordineringen mellem medlemsstaterne og med Kommissionen. Det uformelle krisekommunikationsnetværk, der er oprettet via IPCR, kan understøtte dette arbejde. Kommissionens tjenestegrene udarbejder også kommunikationsmeddelelser til offentligheden, hvis det er relevant og i samråd med de berørte medlemsstater.
Hvis hændelsen vedrørende kritisk infrastruktur af væsentlig grænseoverskridende relevans har en ekstern eller hybrid dimension, bør underretningen af offentligheden koordineres med EU-Udenrigstjenesten og Kommissionens talsmandstjeneste. ERCC vil ifølge planen ikke spille en rolle i krisekommunikation til offentligheden.
v)   Støtte til medlemsstaterne og en effektiv indsats
Formandskabet for Rådet kan indkalde til flere møder i Procivgruppen CER og andre relevante arbejdsgrupper for at støtte aktiviteterne inden for rammerne af IPCR, hvis de aktiveres.
De medlemsstater, der er berørt af hændelsen vedrørende kritisk infrastruktur af væsentlig grænseoverskridende relevans, kan anmode om teknisk støtte fra andre medlemsstater bilateralt eller gennem formandskabet for Rådet og/eller Procivgruppen CER, f.eks. specifik ekspertise til at afbøde de negative virkninger af hændelsen vedrørende kritisk infrastruktur af væsentlig grænseoverskridende relevans.
De medlemsstater, der er berørt af hændelsen vedrørende kritisk infrastruktur af væsentlig grænseoverskridende relevans, kan også anmode om teknisk og/eller finansiel støtte fra Kommissionen eller relevante EU-agenturer. Efter en sådan anmodning vurderer Kommissionen i samarbejde med de relevante EU-agenturer sin mulige støtte og aktiverer, hvor det er relevant og med samtykke fra berørte medlemsstater, tekniske afbødende foranstaltninger på EU-plan i overensstemmelse med agenturernes respektive procedurer og koordinerer den tekniske kapacitet, der er nødvendig for at standse eller reducere virkningen af hændelsen vedrørende kritisk infrastruktur af væsentlig grænseoverskridende relevans. Kommissionen og formandskabet bør holde hinanden tilstrækkeligt underrettet om disse anmodninger med henblik på at sikre en effektiv koordinering.
De berørte lande kan aktivere EU-civilbeskyttelsesmekanismen til at anmode om bistand, hvorefter ERCC vil samarbejde med medlemsstaternes kontaktpunkter i overensstemmelse med de retlige bestemmelser om EU-civilbeskyttelsesmekanismen for at koordinere ydelsen af bistand.
Europol og andre relevante EU-agenturer kan inden for deres respektive mandater og efter anmodning støtte de medlemsstater, der er berørt af en hændelse vedrørende kritisk infrastruktur af væsentlig grænseoverskridende relevans, i forbindelse med efterforskningen af hændelsen.
b)   På politisk niveau
Formandskabet for Rådet kan overveje, om det er nødvendigt at indkalde til IPCR-rundbordsdiskussioner, møder i Rådets arbejdsgrupper, Coreper eller rådsmøder for at udveksle oplysninger om den mulige årsag til og de forventede konsekvenser af hændelsen vedrørende kritisk infrastruktur af væsentlig grænseoverskridende relevans for medlemsstaterne og for Unionen, nå til enighed om fælles retningslinjer og vedtage de nødvendige foranstaltninger for at støtte de medlemsstater, der er berørt af denne hændelse, og afbøde dens virkninger. Det Europæiske Råd kan også behandle spørgsmålet.
Skematisk oversigt over EU-planen for kritisk infrastruktur
(
1
)
  Europa-Parlamentets og Rådets afgørelse nr. 1313/2013/EU af 17. december 2013 om en EU-civilbeskyttelsesmekanisme (
EUT L 347 af 20.12.2013, s. 924
).
(
2
)
  Europa-Parlamentets og Rådets direktiv (EU) 2022/2555 af 14. december 2022 om foranstaltninger til sikring af et højt fælles cybersikkerhedsniveau i hele Unionen, om ændring af forordning (EU) nr. 910/2014 og direktiv (EU) 2018/1972 og om ophævelse af direktiv (EU) 2016/1148 (NIS 2-direktivet) (
EUT L 333 af 27.12.2022, s. 80
).
(
3
)
  Det Europæiske Udvalg for Systemiske Risicis henstilling af 2. december 2021 om en paneuropæisk ramme for relevante myndigheders koordinering i tilfælde af systemiske cyberhændelser (ESRB/2021/17).
(
4
)
  Meddelelse fra Kommissionen af 23. maj 2022 – En beredskabsplan for transport (COM(2022) 211 final).
(
5
)
  Oprettet ved artikel 19 i Kommissionens gennemførelsesforordning (EU) 2019/123 af 24. januar 2019 om detaljerede bestemmelser for gennemførelsen af netfunktioner for lufttrafikstyring (ATM) og om ophævelse af Kommissionens forordning (EU) nr. 677/2011 (
EUT L 28 af 31.1.2019, s. 1
).
(
6
)
  Kommissionens afgørelse 2012/C 353/02 af 15. november 2012 om oprettelse af elektricitetskoordinationsgruppen (
EUT C 353 af 17.11.2012, s. 2
).
(
7
)
  Europa-Parlamentets og Rådets forordning (EU) 2017/1938 af 25. oktober 2017 om foranstaltninger til opretholdelse af gasforsyningssikkerheden og ophævelse af forordning (EU) nr. 994/2010 (
EUT L 280 af 28.10.2017, s. 1
).
(
8
)
  Rådets direktiv 2009/119/EF af. 14. september 2009 om forpligtelse for medlemsstaterne til at holde minimumslagre af råolie og/eller olieprodukter (
EUT L 265 af 9.10.2009, s. 9
).
(
9
)
  Europa-Parlamentets og Rådets direktiv (EU) 2022/2557 af 14. december 2022 om kritiske enheders modstandsdygtighed og om ophævelse af Rådets direktiv 2008/114/EF (
EUT L 333 af 27.12.2022, s. 164
).
(
10
)
  Europa-Parlamentets og Rådets forordning (EU) 2022/2371 af 23. november 2022 om alvorlige grænseoverskridende sundhedstrusler og om ophævelse af afgørelse nr. 1082/2013/EU (
EUT L 314 af 6.12.2022, s. 26
).
(
11
)
  En uformel gruppe bestående af relevante tjenestegrene i Kommissionen, EU-Udenrigstjenesten, Den Europæiske Unions Agentur for Cybersikkerhed (»ENISA«), CERT-EU og Europol, der ledes i fællesskab af Generaldirektoratet for Kommunikationsnet, Indhold og Teknologi og EU-Udenrigstjenesten.
(
12
)
  Såsom, på transportområdet: Den Europæiske Unions Luftfartssikkerhedsagentur (»EASA«), Det Europæiske Agentur for Søfartssikkerhed (»EMSA«) og Det Europæiske Jernbaneagentur (»ERA«); på sundhedsområdet: Det Europæiske Center for Forebyggelse af og Kontrol med Sygdomme (»ECDC«) og Det Europæiske Lægemiddelagentur (»EMA«); på energiområdet: Agenturet for Samarbejde mellem Energireguleringsmyndigheder (»ACER«); på rumområdet: Den Europæiske Unions Agentur for Rumprogrammet (»EUSPA«); på fødevareområdet: Den Europæiske Fødevaresikkerhedsautoritet (»EFSA«); på det maritime område: EU-Fiskerikontrolagenturet (»EFCA«); på området cybersikkerhedshændelser: enheder, der håndterer IT-sikkerhedshændelser (»CSIRT'er«), IT-beredskabsenheden for Unionens institutioner, organer og agenturer (»CERT-EU«), ECB, ESRB og europæiske tilsynsmyndigheder (»ESA'er«).
(
13
)
  Rådets gennemførelsesafgørelse (EU) 2018/1993 af 11. december 2018 om EU's integrerede ordninger for politisk kriserespons (
EUT L 320 af 17.12.2018, s. 28
).
(
14
)
  Rådets afgørelse 2014/415/EU af 24. juni 2014 om ordninger til Unionens gennemførelse af solidaritetsbestemmelsen (
EUT L 192 af 1.7.2014, s. 53
).
(
15
)
  Joint Staff Working Document – EU Protocol for countering hybrid threats (SWD (2023) 116 final) (foreligger ikke på dansk).
(
16
)
  Rådets konklusioner af 21. juni 2022 om en ramme for en koordineret EU-reaktion på hybride kampagner; Gennemførelsesretningslinjer for rammen for en koordineret EU-reaktion på hybride kampagner (15880/22).
(
17
)
  Europa-Parlamentets og Rådets forordning (EU) 2021/696 af 28. april 2021 om oprettelse af Unionens rumprogram og Den Europæiske Unions Agentur for Rumprogrammet og om ophævelse af forordning (EU) nr. 912/2010, (EU) nr. 1285/2013 og (EU) nr. 377/2014 og afgørelse nr. 541/2014/EU (
EUT L 170 af 12.5.2021, s. 69
).
(
18
)
  F.eks. offentliggørelse af medieovervågningsprodukter, meddelelser om civilbeskyttelse, Analytical Briefs, ECHO Daily Maps, ECHO Daily Flashes og andre skræddersyede produkter.
ELI: http://data.europa.eu/eli/C/2024/4371/oj
ISSN 1977-0871 (electronic edition)

Summary:
Reaktion på forstyrrelser af kritisk infrastruktur af væsentlig grænseoverskridende relevans — anbefalinger
RESUMÉ AF:
Henstilling om en plan for koordinering af reaktionen på EU-plan på forstyrrelser af kritisk infrastruktur af væsentlig grænseoverskridende relevans.
HVAD ER FORMÅLET MED HENSTILLINGEN?
Formålet med 
henstilling C/2024/4371
 er bedre at koordinere reaktionen på væsentlige grænseoverskridende forstyrrelser af kritisk infrastruktur i 
Den Europæiske Union
 (EU) og beskytte den mod menneskeskabte trusler og risiko for naturkatastrofer.
HOVEDPUNKTER
Henstillingen
 indfører en 
plan for EU 's kritiske infrastruktur
, der fremmer fælles situationskendskab om omfattende forstyrrende hændelser, koordinering af den offentlige kommunikation og en mere koordineret reaktion.
Den bygger på fempunktsplanen for modstandsdygtig kritisk infrastruktur, som 
Europa-Kommissionen
 fremlagde i 2022.
Planen supplerer CER-direktiv (EU) 
2022/2557
 for så vidt angår reaktion på forstyrrende hændelser (se 
resumé
). 
Direktivet
 har til formål at reducere sårbarhed og styrke kritiske enheders fysiske modstandsdygtighed ved at fastsætte foranstaltninger, som EU-
medlemsstaterne
 skal træffe på nationalt plan, og ved at lette samarbejdet mellem medlemsstaterne og EU.
Planen fastlægger rammerne for samarbejde og kortlægger forskellige allerede eksisterende tiltag og værktøjer på EU-plan, som kan aktiveres i tilfælde af omfattende forstyrrende hændelser. Disse omfatter:
integrerede ordninger for politisk kriserespons (IPCR)
EU 's civilbeskyttelsesmekanisme
EU 's hybride værktøjskasse
 og
EU-protokollen om imødegåelse af hybride trusler.
Hændelser i kritisk infrastruktur under planen
En hændelse i kritisk infrastruktur med en stærk grænseoverskridende relevans:
forstyrrer i betydelig grad leveringen af væsentlige tjenester, som vurderes af 
seks eller flere berørte medlemsstater
har en betydelig indvirkning på forsyningen af væsentlige tjenester fra en 
kritisk enhed
 af særlig europæisk betydning, eller
forstyrrer i betydelig grad leveringen af væsentlige tjenester i to eller flere medlemsstater og kræver, efter aftale med de berørte lande, 
en reaktion på EU-plan
, for eksempel på grund af hændelsens omfattende og betydelige konsekvenser af teknisk eller politisk relevans.
Det vurderes, at hændelser, der ligger under denne tærskel, kan håndteres effektivt på nationalt plan eller af andre eksisterende EU-værktøjer eller -mekanismer.
Udveksling af oplysninger og reaktion
Henstillingen fastsætter foranstaltninger baseret på struktureret samarbejde.
Den tager højde for den potentielle brug af de krisekoordineringsmekanismer, der allerede findes på EU-plan.
Informationsudveksling
 — på det operationelle plan (mellem nationale myndigheder og på EU-plan) og på det strategiske plan, der omfatter:
udarbejdelse af rapporter om modstandsdygtighed i forbindelse med kritisk infrastruktur på baggrund af medlemsstaternes bidrag og
koordinering af den offentlige kommunikation.
Reaktion
 — på det politiske plan, hvor 
formandskabet for Rådet for Den Europæiske Union
 kan træffe foranstaltninger til støtte for de berørte medlemsstater, og på det strategiske plan, der omfatter:
fortløbende udarbejdelse af situationsrapporter
organiseringen af koordineringsmøder vedrørende kritisk infrastrukturs modstandsdygtighed for at identificere mangler i EU 's respons på hændelsen og undersøge koordinationsmuligheder.
HVORNÅR GÆLDER HENSTILLINGEN FRA?
Henstillingen gælder fra den dato, hvor den blev vedtaget, som var den 
25. juni 2024
.
BAGGRUND
For yderligere oplysninger henvises til:
Rådets henstilling om styrkelse af kritisk infrastrukturs modstandsdygtighed
 (Europa-Kommissionen).
HOVEDDOKUMENT
Rådets henstilling 
C/2024/4371
 af 
25. juni 2024
 om en plan for samordning af en indsats på EU-plan i forbindelse med afbrydelse af kritisk infrastruktur af væsentlig grænseoverskridende relevans (EUT C, C/2024/4371, 
5.7.2024
).
TILHØRENDE DOKUMENTER
Kommissionens delegerede forordning (EU) 
2023/2450
 af 
25. juli 2023
, til supplering af Europa-Parlamentets og Rådets direktiv (EU) 2022/2557 ved opstilling af en liste over væsentlige tjenester (EUT L, 2023/2450, 
30.10.2023
).
Rådets henstilling 
2023/C 20/01
 af 
8. december 2022
 om en koordineret EU-tilgang til styrkelse af kritisk infrastrukturs modstandsdygtighed (EUT L 20 af 
20.1.2023
, s. 
1
).
Europa-Parlamentets og Rådets direktiv (EU) 
2022/2555
 af 
14. december 2022
 om foranstaltninger til sikring af et højt fælles cybersikkerhedsniveau i hele Unionen, om ændring af forordning (EU) nr. 910/2014 og direktiv (EU) 2018/1972 og om ophævelse af direktiv (EU) 2016/1148 (NIS 2-direktivet) (EUT L 333 af 
27.12.2022
, 
s. 80
).
Efterfølgende rettelser til direktiv (EU) 2022/2555 er blevet indarbejdet i grundteksten. Denne 
konsoliderede udgave
 har ingen retsvirkning.
Europa-Parlamentets og Rådets direktiv (EU) 
2022/2557
 af 
14. december 2022
 om kritiske enheders modstandsdygtighed og om ophævelse af Rådets direktiv 2008/114/EF (EUT L 333 af 
27.12.2022
, s. 
164
).
Rådets gennemførelsesafgørelse (EU) 
2018/1993
 af 
11. december 2018
 om EU's integrerede ordninger for politisk kriserespons (EUT L 320 af 
17.12.2018
, s. 
28
).
Kommissionens henstilling (EU) 
2017/1584
 af 
13. september 2017
 om en koordineret reaktion på væsentlige cybersikkerhedshændelser og -kriser (EUT L 239 af 
19.9.2017
, s. 
36
).
Konsolideret udgave af traktaten om Den Europæiske Unions funktionsmåde — Syvende del — Almindelige og afsluttende bestemmelser — Artikel 
346
 (tidl. artikel 296 i TEF) (EUT C 202 af 
7.6.2016
, s. 
194
).
Europa-Parlamentets og Rådets afgørelse nr. 
1313/2013/EU
 af 
17. december 2013
 om en EU-civilbeskyttelsesmekanisme (EUT L 347 af 
20.12.2013
, s. 
924
).
Se den 
konsoliderede udgave
.
seneste ajourføring 
12.3.2025